Diari Oficial de la Generalitat Valenciana


Sumari del DOGV 6727, del 05-03-2012 (2012/2270)

RESOLUCIÓ de 20 de febrer de 2012, del director de l'Agència Valenciana de l'Energia, per la qual s'establixen les bases per a la selecció de les empreses col·laboradores per a la realització d'auditories energètiques en les flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per als exercicis 2011 i 2012.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6727

Data del DOGV
:   05-03-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/2270


Data del document
:   20-02-2012

Organisme emissor
:   Agència Valenciana de l'Energia, AVEN

Tipus de document
:   Resolució

Descriptors 

:   * ajuda pública

RESOLUCIÓ de 20 de febrer de 2012, del director de l'Agència Valenciana de l'Energia, per la qual s'establixen les bases per a la selecció de les empreses col·laboradores per a la realització d'auditories energètiques en les flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per als exercicis 2011 i 2012. [2012/2270]  
El transport professional per carretera, tant de passatgers com de mercaderies, és essencial per a garantir un desenrotllament social i econòmic adequat al nostre país, així com per a l'èxit d'una major cohesió del territori. A la Comunitat Valenciana el sector econòmic que posseïx un major consum d'energia final és el transport, el qual representa un consum del 40% del total i una part molt important es deu a les flotes de transport de mercaderies i viatgers per carretera. A més, la pràctica totalitat de l'energia primària consumida en el transport per carretera prové del petroli, cosa que agreuja els problemes generats per l'excessiva dependència dels combustibles fòssils i per l'augment de les emissions de CO2, que dóna lloc als fenòmens del calfament global del planeta i del canvi climàtic. En les flotes de transport, el combustible té especial rellevància en la seua estructura de costos, i més encara amb els preus actuals a què es cotitza el cru en el mercat. Per tant, per tal que puguen fer adequadament la seua activitat econòmica, es fa necessària la realització d'auditories a les flotes de vehicles perquè en milloren la gestió integral, amb una reducció de consums energètics i un augment de la competitivitat.  
Per a això, en el Pla d'Acció de l'Estratègia d'Estalvi i Eficiència Energètica a Espanya 2008-2012 es proposa desplegar la mesura de «Gestió de Flotes de Transport per Carretera» a través de la qual s'abonen estudis per a disminuir el consum d'energia en la gestió operativa de les flotes de transport i millorar-ne l'impacte ambiental.   
L'Agència Valenciana de l'Energia (AVEN), creada per la Llei 8/2001, de 26 de novembre, com a entitat de dret públic, sotmesa al dret privat, té com a finalitat dur a terme actuacions en la política energètica en l'àmbit de la Comunitat Valenciana d'acord amb les directrius generals del Govern Valencià, i és una de les funcions pròpies de l'AVEN la tramitació i gestió d'ajudes i incentius financers per a fins de conservació, estalvi, diversificació, desenrotllament energètic i energies renovables. En este sentit, el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia (IDEE) en data 28 de març de 2008 és el suport en què es regulen els mecanismes de col·laboració per a la consecució dels objectius d'estalvi i eficiència energètica plantejats en el conveni i reflectits en la present resolució.  
  
En atenció d'estes consideracions i dins del marc jurídic establit, resolc:  
  
Article 1. Objecte i àmbit  
L'objecte de la present convocatòria és seleccionar les empreses col·laboradores que realitzaran les auditories energètiques en les flotes de transport de la Comunitat Valenciana beneficiàries de l'ajuda convocada per l'Agència Valenciana de l'Energia en el marc de la Resolució de 27 de desembre de 2011, del president de l'Agència Valenciana de l'Energia, per la qual es convoquen les ajudes per a la realització d'auditories energètiques en flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+) per a l'exercici 2011 i en els futurs programes d'ajudes que per a l'exercici 2012 pogueren convocar-se, sempre que hi haja un pressupost disponible per a això. Les empreses col·laboradores seran seleccionades segons els criteris que establix l'annex 1 d'esta resolució.  
  
  
Article 2. Documentació, lloc i termini de presentació  
1. La documentació que cal presentar, indicada en l'annex 1, pot entregar-se en la seu de l'Agència Valenciana de l'Energia a València, carrer de Colom número 1, quarta planta. També pot presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la documentació en una oficina de Correus, ha de fer-se en sobre obert perquè la instància siga datada i segellada per l'oficina de Correus abans de ser certificada.  
2. El termini de presentació de sol·licituds és de 20 dies naturals comptats a partir de l'endemà del dia de publicació d'esta disposició en el Diari Oficial de la Comunitat Valenciana. En tot cas, si el dia concret de finalització del termini és dissabte o inhàbil en el municipi en què residix la persona interessada o en la seu de l'AVEN, es considerarà inhàbil amb caràcter general i es prorrogarà al primer dia hàbil següent.  
  
  
DISPOSICIÓ FINAL ÚNICA  
  
La present resolució entra en vigor el mateix dia que es publique en el Diari Oficial de la Comunitat Valenciana.  
  
València, 20 de febrer de 2012.- El director de l'Agència Valenciana de l'Energia: Antonio Cejalvo Lapeña.  
  
  
ANNEX 1  
  
Bases de la convocatòria per a la selecció de les empreses col·laboradores per a la realització d'auditories energètiques en Flotes de Transport de la Comunitat Valenciana  
  
1. Objecte de la convocatòria  
L'objecte de la present convocatòria és seleccionar les empreses col·laboradores que han de fer les auditories energètiques en les flotes de transport de la Comunitat Valenciana beneficiàries de l'ajuda convocada per l'Agència Valenciana de l'Energia en el marc de la Resolució del 27 de desembre de 2011, del president de l'Agència Valenciana de l'Energia, per la qual es convoquen les ajudes per a la realització d'auditories energètiques en flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4 +) per a l'exercici 2011 i en els futurs programes d'ajudes que per a l'exercici 2012 puguen convocar-se, sempre que hi haja un pressupost disponible per a això.  
Esta selecció no implica cap relació contractual entre les empreses seleccionades i l'Agència Valenciana de l'Energia.  
  
2. Nombre i distribució de les auditories  
Entre totes les empreses que concórreguen a la present convocatòria se seleccionaran dos empreses col·laboradores que seran les que faran les auditories en les flotes de transport de la Comunitat Valenciana.  
El nombre d'auditories energètiques dependrà de les sol·licituds finalment concedides a les flotes de transport en la convocatòria d'ajudes de l'exercici 2011 i en la convocatòria de l'exercici 2012, en el cas que n'hi haguera.   
  
3. Pressupost i cost dels estudis  
El pressupost per a l'exercici 2011 s'establix en la resolució d'ajudes i ascendix a un total de cent dos mil cent tres euros (102.103 €). Per a l'exercici 2012, sempre que hi haja convocatòria d'ajudes, el pressupost s'ha d'establir en la resolució corresponent, la qual ha d'establir igualment els costos màxims i les possibles ajudes a concedir per auditoria.   
El cost elegible de l'estudi (sense IVA) es calcula en funció del nombre de vehicles de la flota que han de ser auditats, segons les expressions següents:  
· Si 25 = nombre de vehicles auditats = 100  
· Cost elegible (?) = 268 x nombre de vehicles auditats + 3.200   
· Si 100 < nombre de vehicles auditats = 200  
· Cost elegible (?) = 100 x nombre de vehicles auditats + 20.000   
  
4. Continguts mínims de l'auditoria  
Els documents finals resultat de les auditories energètiques que han de fer les empreses col·laboradores han d'incloure com a mínim els punts següents:  
4.1. Dades generals de l'empresa  
a) Identificació del centre:  
- Raó Social de l'empresa, comunitat autònoma. Població, província.  
- Domicili de l'empresa, comunitat autònoma. Població, província.  
- Nombre de treballadors (distingint entre conductors i resta de personal).  
- Organigrama de l'empresa.  
b) Estructura de costos operatius. Cost anual i percentatge respecte al total.  
- Cost personal.  
- Cost combustible.  
- Cost manteniment.  
- Amortitzacions vehicles.  
- Peatges, assegurances, dietes, sancions, altres.  
4.2. Tipologia de vehicles i servicis realitzats  
a) Descripció de la flota de vehicles.  
- Tipologia, nombre de vehicles, marques, models, any antiguitat, fitxa de característiques tècniques (on es reflectisca la matrícula, la càrrega útil del vehicle i la potència) i nombre i capacitat dels depòsits de combustible.  
- Règim de funcionament de la flota de vehicles (hores/dia, hores/setmana, hores/any).  
b) Descripció dels servicis realitzats.  
- Tipus de càrregues transportades.  
- Freqüència dels servicis i% de recorreguts en buit.  
- Tipus d'operació de transport: transport d'arreplegada i distribució, transport de llançadora i transport normal.  
Es definix com a transport d'arreplegada i distribució tota operació de transport d'una mercaderia determinada que és carregada o descarregada per lots fraccionats al llarg del recorregut del vehicle.  
Es definix com a transport de llançadora una sèrie de viatges en el dia, repetits i idèntics quant a la mercaderia, a la distància i al lloc de càrrega i descàrrega. La tornada pot ser en buit o amb càrrega.  
Es definix com a transport normal tota operació de transport que no encaixa en les modalitats anteriors.  
- Tipus de viari (autovia, autopista, carretera, vies urbanes, pistes forestals, etc.).  
- Àmbit geogràfic dels servicis.  
4.3. Definició de l'operació de la flota de vehicles  
a) Utilització específica de cada vehicle.  
S'ha d'indicar si s'assignen generalment els mateixos conductors als mateixos vehicles.  
S'ha d'indicar quins vehicles utilitza cada conductor.  
b) Activitat dels conductors i estil de conducció.  
S'han d'extraure, filtrar i analitzar les dades del CANbus per mitjà dels equips embarcats en els vehicles i el programari específic obtenint la informació següent:  
b.1. Tipologia del servici realitzat per cada conductor.  
- Vehicles utilitzats.  
- Tipus de càrregues.  
- Àmbit geogràfic.  
- Tipus de contracte i disponibilitat.  
- Antiguitat del conductor.  
- Formació rebuda en general i en particular per a la conducció eficient.  
b.2. Tipologia de conducció.  
- Consums mitjans per conductor tant mensuals com trimestrals.  
  
- Informes de paràmetres de la conducció (ralentí, excessos de velocitat, control de revolucions, etc.).  
- Confort del conductor en els temps d'espera.  
c) Activitat del gestor de flotes i personal involucrat en la gestió operativa de la flota.  
- Tasques i responsabilitats.  
- Perfil i experiència.  
- Formació rebuda.  
d) Tasques i procediments operatius relacionats amb la gestió de flotes.  
- Gestió de rutes.  
- Gestió de càrrega i descàrrega.  
- Gestió del manteniment.  
· Control de pneumàtics: estat de conservació i pressió.  
· Control de manteniment del motor: per mitjà del manteniment preventiu d'elements com ara els filtres d'aire, combustible, oli, lubricants, etc.  
· Realització de manteniments preventius.  
- Gestió del combustible.  
· Forma de proveïment: si hi ha control dels llocs en què omplin els depòsits els conductors, si disposen d'assortidors de combustible propis, com ho fan en rutes internacionals, etc.  
- Gestió de la informació.  
- Altres.  
e) Sistemes de gestió de flotes. Existències dels sistemes, tipologia i característiques tècniques.  
- Gestió de rutes (aplicacions telemàtiques, ruta òptima vs ruta real, etc.)  
- Gestió de càrrega i descàrrega (central de càrrega, viatges de retorn amb càrrega, etc.)  
- Gestió del combustible (abastiment propi, associacions, acords, etc.)   
- Sistemes telemàtics de control dels paràmetres de la conducció.  
  
4.4. Diagnòstic de l'operació de la flota  
a) Anàlisi de les fortaleses, debilitats, carències i necessitats de:  
  
- Vehicles.  
- Conductors.  
- Gestors de flotes i personal involucrat en la gestió operativa de la flota.  
- Tasques i procediments operatius de la gestió de flotes.  
- Sistemes de gestió de flotes.  
b) Adequació dels vehicles a l'activitat que realitzen.  
c) Consums òptims per a cada vehicle.  
d) Assignació de vehicles a rutes.  
e) Assignació de conductors a vehicles i rutes.  
f) Adquisició de vehicles òptims.  
4.5. Propostes d'actuació per a la millora de l'eficiència operativa de la flota  
a) Definició per a cada una de les actuacions proposades.  
b) Viabilitat tecnicoeconòmica de cada proposta.  
c) Cost i retorn de la inversió de cada proposta.  
d) Estalvis de combustible, energètic, econòmic i mediambiental.  
  
4.6. Seguiment i control de les propostes.  
a) Metodologia utilitzada per al seguiment de les propostes.  
b) Definició d'indicadors de seguiment i control.  
Taula resum dels estalvis obtinguts amb l'auditoria de gestió de flotes.  
Per a cada una de les mesures proposades s'ha d'indicar: estalvi de combustible (litres/any), estalvi energètic (tep/any), estalvi econòmic (?/any), cost inversió (?), temps de retorn (anys), reducció d'emissions de CO2 (tnCO2/any).  
Els continguts mínims destacats anteriorment poden ser susceptibles de modificació en la convocatòria de l'exercici 2012.  
  
5. Capacitat d'obrar  
Poden presentar-se a esta convocatòria les persones naturals o jurídiques, espanyoles o estrangeres, que tinguen plena capacitat d'obrar i en les quals no concórrega alguna de les circumstàncies a què es referix l'article 60 del Text Refós de la Llei de Contractes del Sector Públic (TRLCSP).  
Per a acreditar eixa capacitat els sol·licitants han d'aportar la documentació següent:   
5.1. Documents comuns per a tots els sol·licitants:  
a) Els que compareguen o firmen proposicions en nom d'un altre han de presentar un poder validat pel servici jurídic de qualsevol conselleria de la Generalitat Valenciana i autorització perquè l'AVEN obtinga directament les dades d'identificació personal (DNI o NIE). En cas de no autoritzar-se s'ha d'aportar fotocòpia del DNI o NIE.  
  
Si l'empresa fóra persona jurídica el poder ha de figurar inscrit en el Registre Mercantil, llevat que es tracte de poder per a acte concret, i en este cas no serà necessària la inscripció, d'acord amb l'article 94.5 del reglament del dit registre.  
b) Compromís de constitució d'Unió Temporal d'Empreses, si és el cas.  
Quan dos o mes empreses acudisquen a la convocatòria constituïdes com una unió temporal, cada una ha d'acreditar la seua personalitat i capacitat, i ha d'indicar en document privat els noms i la participació dels components i la persona o entitat que tinga la representació de totes les empreses davant de l'Administració.  
c) Testimoni judicial, certificació administrativa, o quan eixe document no puga ser expedit per l'autoritat competent, pot ser substituït per una declaració responsable atorgada davant d'una autoritat administrativa, notari públic o organisme professional qualificat, de la seua plena capacitat d'obrar, de no trobar-se incursa en cap de les circumstàncies que enumera l'article 60 del TRLCSP i de trobar-se al corrent del compliment de les obligacions tributàries i amb la Seguretat Social imposades per les disposicions vigents.  
d) Declaració de les empreses vinculades als efectes previstos en estes bases, amb menció expressa de si alguna d'elles concorre en esta convocatòria.  
e) Si és el cas, documentació acreditativa en matèria d'igualtat, discapacitats i cooperatives per al supòsit d'empat previst en l'apartat 7.  
  
Tots els documents esmentats poden presentar-se en original o per mitjà de còpies autèntiques, d'acord amb la legislació.  
5.2. Documents per als empresaris espanyols  
A més dels documents comuns estos empresaris han d'aportar els documents següents:  
a) Si l'empresa fóra persona jurídica, les escriptures de constitució i la de modificació, si és el cas, degudament inscrites en el Registre Mercantil, quan este requisit siga exigible per la legislació mercantil que s'hi aplique. Si no ho fóra, l'escriptura o document de constitució, de modificació, estatuts o acte fundacional, en el qual consten les normes per les quals es regula l'activitat de l'empresa, inscrits, si és el cas, en el corresponent registre oficial.  
b) Els empresaris individuals han d'indicar si autoritzen l'AVEN a obtindre directament les dades d'identificació personal (DNI o NIE). Si no se l'autoritza, han d'aportar fotocòpia del DNI o NIE.  
  
Tots els documents esmentats poden presentar-se en original o per mitjà de còpies autèntiques, d'acord amb la legislació.  
5.3. Documents específics per als empresaris estrangers d'estats membres de la Comunitat Europea o signataris de l'Acord sobre l'Espai Econòmic Europeu.  
A més dels documents comuns, estos empresaris han d'aportar els següents:  
a) Acreditació de la inscripció en els registres o presentació de les certificacions que s'indiquen en l'annex I.1 del Reial Decret 1098/2001.  
b) Declaració de sotmetre's a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, puguen sorgir de l'execució dels treballs, amb renúncia, si és el cas, al fur jurisdiccional estranger que puga correspondre a l'empresa seleccionada.  
Les empreses estrangeres han de presentar els documents traduïts de forma oficial al valencià o al castellà.  
Tots els documents esmentats poden presentar-se en original o per mitjà de còpies autèntiques, d'acord amb la legislació.  
5.4. Documents específics per als empresaris estrangers restants  
  
A més dels documents comuns, estos empresaris han d'aportar els documents següents:  
a) Informe expedit per la respectiva missió diplomàtica permanent espanyola, o de l'oficina consular d'Espanya en l'àmbit territorial de la qual radique el domicili de l'empresa, en el qual conste que figuren inscrites en el corresponent registre local professional, comercial o anàleg o, si no n'hi ha, que actuen habitualment en el tràfic local en l'àmbit de les activitats a què s'estén l'objecte dels treballs a què es referixen les presents bases.  
b) Informe de la missió diplomàtica permanent d'Espanya o de la Secretaria General de Comerç Exterior del Ministeri d'Economia sobre la condició d'estat signatari de l'acord sobre Contractació Pública de l'Organització Mundial del Comerç o, en cas contrari, de reciprocitat, en el qual s'acredite que l'estat de procedència de l'empresa estrangera admet al seu torn la participació d'empreses espanyoles en la contractació amb l'administració, en forma substancialment anàloga.  
  
Els documents aportats per estes empreses s'han de presentar traduïts de forma oficial al valencià o al castellà.  
Tots els documents esmentats poden presentar-se en original o per mitjà de còpies autèntiques, d'acord amb la legislació.  
  
6. Solvència  
Poden presentar-se a esta convocatòria les persones naturals o jurídiques, espanyoles o estrangeres que acrediten solvència econòmica, financera, tècnica i professional.   
6.1. Solvència econòmica i financera  
Els sol·licitants acrediten la solvència econòmica i financera aportant la declaració relativa a la xifra de negoci global dels darrers tres anys.  
6.2. Solvència tècnica i professional  
Els sol·licitants han d'acreditar la relació directa entre la seua activitat i el camp de les auditories energètiques en flotes de transport i, en concret, han d'haver realitzat auditories energètiques en flotes de transport en els últims tres anys. A més, s'ha d'acreditar la capacitació professional i tècnica dels seus treballadors. L'equip d'auditors designats per l'empresa ha de posseir els coneixements necessaris per a la realització dels càlculs tècnics i econòmics, així com per a realitzar i dirigir els mesuraments corresponents. L'equip d'auditors ha d'estar format, com a mínim, per quatre tècnics amb perfils d'enginyer i enginyer tècnic preferiblement d'especialitats energètiques, transport o industrial.   
Així mateix, els sol·licitants han d'acreditar que disposen del material, equips i programari necessari i suficient per a la realització dels treballs. Les empreses sol·licitants han de disposar d'un sistema de gestió de flotes basat en la telemetria instantània i emmagatzematge de les dades obtingudes, que permeta el mesurament i tractament dels paràmetres i magnituds energètiques del vehicle i de l'estil de conducció (consums, revolucions, temps de ralentí, temps d'activitat i descans, velocitats, rutes, etc.).  
Per a demostrar la solvència tècnica i professional les empreses sol·licitants han d'aportar de forma detallada, la documentació següent:  
- Activitat i camp d'actuació de l'empresa. Descripció de les diferents activitats exercides per l'empresa (enginyeria, consultoria, etc.) així com l'àmbit d'actuació (energia, aigua, transport, medi ambient, etc.).  
- Organigrama intern i funcional de l'empresa. Descripció de l'estructura de l'empresa.  
- Titulacions acadèmiques i professionals de l'empresari, del personal de direcció de la consultora i en particular, del personal responsable de l'execució dels treballs. S'ha d'adjuntar el currículum tècnic dels responsables de l'execució dels treballs, i donar especial importància en l'experiència en el camp de l'assessorament energètic.  
- Descripció del personal tècnic o de les unitats tècniques, integrades o no en l'empresa, participants en l'execució dels treballs. S'han d'especificar les tasques assignades a cada un d'ells en els treballs d'auditoria. S'ha d'adjuntar el currículum del personal tècnic o unitats tècniques, que ha de detallar la titulació o grau, anys d'experiència professional, experiència en el camp de l'assessorament energètic.  
- Declaració que indique el material, equips i programari de què disposa per a la realització dels treballs. S'ha d'adjuntar la documentació tècnica respectiva.   
- Descripció exhaustiva del sistema de gestió de flotes que s'utilitzarà per a realitzar els mesuraments, amb l'especificació de la manera de funcionament, manera en què es fa la telemetria del vehicle, paràmetres obtinguts i tractament de la informació obtinguda. Se n'ha d'adjuntar la documentació tècnica.   
- Si n'hi ha, indicació de la part dels treballs que l'empresari té el propòsit de subcontractar.  
- Realització d'un cronograma i pla de treball per a la realització d'una auditoria amb els terminis en què es preveu la realització de les principals tasques així com el responsable de cada una.  
- Opcionalment s'han d'indicar les millores proposades (programes de tractament de dades, millores en la informació final dels estudis, etc.).  
- Relació dels principals treballs realitzats pel sol·licitant en el camp de la consultoria energètica que incloga descripció, ubicació, imports, dates i dades de contacte de les empreses contractants dels dits treballs. Els servicis, treballs o auditories realitzades s'han d'acreditar, quan el destinatari fóra una entitat pública, per mitjà de certificats expedits per l'òrgan competent i quan el destinatari siga un subjecte privat, per mitjà d'una declaració responsable del beneficiari privat.  
  
- S'ha d'entregar una còpia d'una auditoria realitzada en una de les flotes de transport que s'haja certificat i realitzat en els darrers tres anys, en la qual han d'aparéixer el nom de l'empresa auditada, nom de la persona de contacte juntament amb el seu número de contacte, i poden ometre's totes les altres dades que es consideren estrictament confidencials.   
L'empresa seleccionada ha de fer les assessories energètiques amb els recursos humans presentats en la convocatòria. En el cas d'alguna modificació del grup de treball ha d'enviar-se a l'AVEN, abans del començament de l'auditoria, un currículum i una sol·licitud per escrit per a incloure el tècnic en el grup de treball.  
  
7. Criteris de selecció  
Els criteris que han de servir de base en la baremació per a seleccionar les empreses col·laboradores són els següents:  
- Qualitat de la proposta presentada: 60 punts.  
- Organització i pla de treball: 25 punts.  
- Millores: 15 punts.  
En el cas d'igualtat de puntuació tècnica entre dos o més empreses sol·licitants, serà preferida, amb l'orde de prelació següent, la proposició presentada per aquella empresa que en el moment d'acreditar la solvència tècnica, complisca amb el que disposen les normes autonòmiques següents:  
1r. Presente el Pla d'Igualtat a què es referix l'article 46.1 de la Llei 9/2003, d'1 d'abril.   
2n. Tinga en la plantilla el nombre més gran de treballadors minusvàlids (D 279/2004, de 17 de desembre del Consell, en relació amb la disposició addicional quarta del TRLCSP).   
3r. Les societats cooperatives (L 8/2003, de 24 de març).  
7.1. Qualitat de la proposta presentada  
Tal com s'establix en el punt 6.2, l'empresa sol·licitant ha de presentar, d'una banda, una relació dels principals treballs realitzats en el camp de l'auditoria energètica i, d'altra banda, un estudi real d'una auditoria de flota de transport realitzat en els darrers tres anys. Es valorarà fins a un màxim de 40 punts la qualitat de l'auditoria de la flota de transport presentada.  
La proposta realitzada per l'empresa ha d'incloure els documents relacionats en els punts 5 i 6 d'estes bases. Es valora fins a un màxim de 10 punts la claredat i qualitat de la documentació aportada.  
  
Així mateix, es valora fins a un màxim de 10 punts, les característiques i solucions oferides pel programari utilitzat per a la presa de dades i telemetria dels vehicles.  
7.2. Organització i pla de treball  
Tal com s'establix en el punt 6.2, l'empresa sol·licitant ha de presentar un pla de treball i un cronograma dels treballs que s'han de fer.   
Es valora fins a un màxim de 10 punts la planificació prevista per a l'execució dels treballs en el termini previst, l'assignació de tasques entre diferents membres de l'equip auditor i l'adequació del mètode de treball per a l'elaboració de les auditories.  
Així mateix, es valora fins a un màxim de 15 punts l'estructura i descripció detallada del cronograma presentat, de manera que complisca els requisits tècnics exigits en la present convocatòria. Es valora l'establiment de reunions periòdiques amb AVEN per a l'explicació de l'evolució dels treballs i es preveu un temps suficient per a la revisió i validació de cada fase. Es valora la coherència del cronograma en relació amb els treballs que s'han de fer per a obtindre com a mínim els continguts establits en l'apartat 4.  
7.3. Millores  
Es valora fins a un màxim de 15 punts les millores que suposen un augment dels servicis prestats a les empreses de transport i que no estiguen inclosos en l'objecte de l'auditoria. Amb caràcter orientatiu i no limitador poden ser:   
- Cursos de gestió de flotes dirigits al personal responsable de l'empresa de transport.  
- Cursos de conducció eficient dirigits als conductors de les empreses de transport.  
- Campanya de seguiment del grau d'execució de les mesures proposades en l'auditoria.  
- Accions publicitàries i de difusió.  
  
8. Metodologia  
La metodologia que s'ha de seguir és la indicada en cada una de les resolucions d'ajuda anuals que puga publicar l'AVEN per a la realització d'auditories energètiques en les flotes de transport.   
Per a l'exercici 2011, la metodologia és la indicada en la Resolució de 27 de desembre de 2011, del president de l'Agència Valenciana de l'Energia, per la qual es convoquen les ajudes per a la realització d'auditories energètiques en flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici 2011.   
Les ajudes per a la realització de les auditories energètiques són concedides directament a les empreses propietàries de les flotes de transport, segons els criteris establits en la resolució d'ajudes abans mencionada.  
Posteriorment, l'AVEN ha de notificar a cada una de les empreses col·laboradores prèviament seleccionades, indicant les flotes de transports que han sigut beneficiàries de les ajudes perquè procedisquen a formalitzar els seus documents contractuals per a la realització dels estudis.  
Una vegada finalitzat correctament l'estudi segons els continguts mínims indicats en l'apartat 4 d'estes bases, l'empresa propietària de la flota de transport ha de pagar a l'empresa col·laboradora la factura total dels treballs realitzats a través de:  
- Transferència bancària o xec nominatiu del cost del servici no subvencionat i de l'IVA total de la factura.  
- Entrega del Xec Estalvia Energia corresponent al pagament de la part del servici subvencionat per l'AVEN.  
Finalment, una vegada entregada la documentació de justificació indicada en la resolució d'ajudes, l'AVEN ha de pagar a l'empresa col·laboradora l'import del Xec Estalvia Energia.  
  
9. Terminis d'execució dels treballs  
Les empreses seleccionades han d'ajustar-se als terminis establits en cada una de les resolucions corresponents als exercicis 2011 i 2012.  
   
Per a l'exercici 2011, segons la Resolució de 27 de desembre de 2011, del president de l'Agència Valenciana de l'Energia, per la qual es convoquen les ajudes per a la realització d'auditories energètiques en flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), s'establix com a data límit per a l'entrega de l'auditoria energètica el 28 de setembre de 2012.  
Una vegada revisat per l'AVEN, el cap de l'Àrea d'Energia ha d'emetre un informe tècnic on es donarà validesa o no a l'estudi corresponent. En el cas que el dit informe fóra negatiu, l'AVEN ho ha de notificar al beneficiari perquè, en el termini de 30 dies naturals des de la recepció de la notificació, esmene les deficiències detectades. Per a això, el beneficiari ha d'aportar una nova còpia en paper i format electrònic de l'estudi corregit.  
Una vegada aprovat per l'AVEN la validesa de l'estudi, per a poder fer efectiu el cobrament del Xec Estalvia Energia l'empresa de transports a través de l'empresa col·laboradora ha d'aportar els documents de justificació indicats en la resolució d'ajudes abans de la finalització del termini màxim que segons la resolució d'ajudes per a l'exercici 2011 és el 30 de novembre de 2012, llevat que per circumstàncies concurrents es determine un termini distint.  
  
10. Procés de selecció de les empreses col·laboradores i assignació de les auditories.  
L'AVEN realitzarà el procés de selecció de les dos empreses col·laboradores encarregades de fer les auditories energètiques en flotes de transport d'acord amb el que establixen estes bases, del qual no sorgirà cap relació contractual entre aquella i els seleccionats com a empreses col·laboradores, els quals podran firmar contractes amb les empreses propietàries de les flotes de transport que resulten beneficiàries de les ajudes.  
La selecció s'ha de fer per mitjà d'un procés licitatori semblant al de concurs, en procediment obert.   
Les empreses les ha de seleccionar el director de l'Agència Valenciana de l'Energia, amb un informe previ d'una comissió d'avaluació, composta pel cap de l'Àrea d'Energia, cap de l'Àrea d'Administració i cap del Departament d'Eficiència Energètica.   
L'orde contenciós administratiu és el competent per a resoldre les controvèrsies que es puguen plantejar en la via jurisdiccional derivades del procés de selecció a què es contrau la present base.  
El mètode d'assignació de les empreses de transport beneficiàries de les ajudes a les empreses col·laboradores és el següent:   
- L'empresa que tinga més vehicles per a auditar s'assignarà a l'empresa col·laboradora que isca seleccionada en primer lloc (la que obtinga més puntuació en la baremació).   
- La segona empresa que tinga més vehicles per a auditar s'assignarà a l'empresa col·laboradora que isca seleccionada en segon lloc.   
  
- A continuació, s'aniran assignant les empreses beneficiàries, de manera alternativa i en orde decreixent del nombre de vehicles per a auditar, a cada una de les dos empreses col·laboradores seleccionades.   
  
11. Seguiment  
Les auditories energètiques han de ser supervisades per l'AVEN. Durant l'execució dels estudis, l'empreses de transport, a través de l'empresa col·laboradora que realitza l'estudi, han de presentar periòdicament a l'AVEN els avanços produïts en l'auditoria i incloure les possibles correccions que des d'este organisme es facen al dit estudi. La no-esmena de les deficiències o la presentació de la documentació fora del termini establit és motiu de revocació o minoració segons corresponga.  
  
12. Responsabilitats de l'empresa col·laboradora  
- L'empresa col·laboradora ha de complir els compromisos establits en cada una de les resolucions corresponents als exercicis 2011 i 2012.  
  
- L'empresa col·laboradora és responsable de la qualitat tècnica dels treballs que duga a terme i de les prestacions i servicis realitzats, així com de les conseqüències que es deduïsquen per a l'AVEN o per a tercers de les omissions, errors, mètodes inadequats o conclusions incorrectes.  
- L'empresa col·laboradora ha d'acceptar com a mitjà de pagament de les empreses de transport el Xec Estalvia Energia, corresponent a la part de la factura subvencionada per l'AVEN.  
- L'empresa col·laboradora ha de seguir la metodologia establida en la resolució d'ajudes per a la realització d'auditories energètiques en flotes de transport.   
- L'empresa col·laboradora ha d'estar disponible per a resoldre qualsevol tipus de qüestió o dubte realitzada per l'AVEN, referent a l'auditoria energètica.  
- L'empresa col·laboradora ha de mantindre la confidencialitat de tota la informació que li subministre a l'AVEN o qualsevol altra informació obtinguda o derivada de la realització dels treballs arreplegats en la present resolució, així com no fer-ne ús sense l'autorització expressa de l'AVEN.  
- L'empresa col·laboradora no pot fer ús indegut dels contactes establits amb els responsables de les empreses propietàries de les flotes de transport a través de les auditories energètiques.L'incompliment d'algun dels apartats inclosos en estes bases pot donar lloc a la rescissió del compromís que es puga establir entre l'AVEN i l'empresa col·laboradora seleccionada.  
  
13. Publicitat. Obligacions  
L'empresacol·laboradora ha d'incloure el logotip de l'AVEN i de l'IDEE en qualsevol document relacionat amb el projecte o activitat subvencionada. La inclusió dels logotips s'ha de fer en qualsevol format en què figure la documentació del projecte, açò és, paper, DVD, CD, pantalla informàtica, etc. Així mateix, estos logotips s'han d'inserir en el material divulgatiu relacionat amb la difusió del projecte.